Author: administrator
Last saved by: viktoria.radvanska
Company: Abyss

Predkladacia správa

Neformálne zasadnutie Európskej rady (ER) sa uskutočnilo dňa 11. februára 2010 v Bruseli na pozvanie predsedu ER Hermana Van Rompuya. Delegáciu SR viedol predseda vlády SR Robert Fico. 
 
Pred zasadnutím ER sa uskutočnilo stretnutie predsedov vlád V4, ktorého cieľom bola koordinácia pozícií k témam mimoriadneho summitu. 
 
Neformálny summit začal s trojhodinovým oneskorením, preto neboli prerokované všetky plánované témy. Hlavnou témou summitu bola Stratégia pre rast a zamestnanosť/EÚ 2020, ktorá však bola do značnej miery prekrytá hospodárskou situáciou v Grécku. 
 
V úvode rokovania ER bola dosiahnutá dohoda o deklarácii k finančnej situácii v Grécku. ER sa zhodla na politickej a morálnej podpore voči Grécku. V súlade s pozíciou ER je EÚ pripravená poskytnúť konkrétnu pomoc Grécku v prípade, ak by bola ohrozená finančná stabilita eurozóny ako celku. 
 
Ťažiskovou témou summitu bola príprava Stratégie pre rast a zamestnanosť. Hlavy štátov a predsedovia vlád vo všeobecnosti vyjadrili plnú podporu návrhom ER a Komisie k novej stratégii. Zhodli sa na potrebe znížiť počet priorít stratégie, ktoré je potrebné pretaviť do národných cieľov. EÚ by si mala stanoviť maximálne päť kvantitatívnych cieľov. Tieto ciele by mali byť zadefinované na marcovom summite. Národné ciele by členské krajiny mali prezentovať na júnovom summite v Bruseli.
 
Diskusia k zmene klímy bola odložená na zasadnutie ER 25. – 26. marca 2010.